text: Aarø-færgen har halveret priserne
  08 august 2016 kl. 12.14
  Nyt tilskud til færgedrift betyder at Aarø-færgen i lavsæsonen bliver meget billigere at sejle med. Med ca. 360.000 kroner fra Social- og Indenrigsministeriet kan Haderslev Kommune halvere billetprisen for personer på færgen i foråret og efteråret.
  Social- og Indenrigsministeriet har bevilget 360.000 kroner til Haderslev Kommune til færgedriften til Aarø .
  For eksempel falder billetprisen fra 40 kroner til 20 kroner for personer, og cykler kan komme gratis med.
  -Vi har især sat prisen ned på persontransport, og så har vi gjort det muligt at få cyklen med over gratis. Vi har lige indviet den nye cykelsti mellem Øsby og Starup, så det ligger rigtig godt i forlængelse heraf, at man nu kan tage cyklen med helt til Aarø uden det koster ekstra, så vi forhåbentlig kan få endnu flere til at cykle”, siger formand for Udvalget i Plan og Miljø, Benny Bonde mandag i en pressemeddelelse.
  Ministeriet yder tilskuddet til perioden 16. marts til 30. november med undtagelse af skolernes sommerferie. På den måde håber man at kunne forlænge turistsæsonen på øerne.
  Uden for sæson fra 1. december til 15. marts er samme billetpris som i højsæson gældende.
  Se de ændrede priser på haderslev.dk og på opslag ved færgen.
  Også færgetaksterne til de øvrige syddanske øer bliver i den kommende tid sat ned. Hvor meget afhænger af hvor stort tilskudet bliver.
  
  